b'\n_START_ARTICLE_\nDokimijski beli marmor\n_START_SECTION_\nGeografski opis\n_START_PARAGRAPH_\nLe\xc5\xbei\xc5\xa1\xc4\x8da dokimijskega belega marmorja se nahajajo v Tur\xc4\x8diji , in sicer v anti\xc4\x8dni pokrajini Frigiji, v bli\xc5\xbeini dana\xc5\xa1njega naselja Iscehisar, ki je nekaj kilometrov oddaljeno od ve\xc4\x8djega mesta Afyon, po katerem je dobila ime tudi provinca. Anti\xc4\x8dno naselje Docimium je verjetno le\xc5\xbealo pod Iscehisarjem. Vidne so arhitekturne ostaline, vendar ga niso nikoli na\xc4\x8drtno raziskali.\n_START_SECTION_\nPetrografija\n_START_PARAGRAPH_\nPri dolo\xc4\x8danju izvornega obmo\xc4\x8dja belih marmorjev, ki so bili v uporabi v rimskem obdobju, je zelo uporabna analiza stabilnih izotopov ogljika in kisika. Pri tej metodi gre za opazovanje dveh razmerij: med stabilnima izotopoma ogljika C13 in C12 in med stabilnima izotopoma kisika O18 in O16. To razmerje se v naravnih snoveh spreminja zaradi geokemijskih procesov. Zna\xc4\x8dilno je, da se izotopske vrednosti vzorca marmorja iz istega kamnoloma gibljejo znotraj omejenega, njim skupnega obmo\xc4\x8dja. Prednost obravnavane metode je v tem, da za vzorce v analizah potrebujemo zelo majhno koli\xc4\x8dino marmorja. Pomanjkljivost pa je ta, da se polja vrednosti stabilnih izotopov, zna\xc4\x8dilnih za posamezne kamnolome, lahko med seboj prekrivajo. Tako je dolo\xc4\x8den vzorec marmorja lahko ustrezen za ve\xc4\x8d kamnolomov hkrati._NEWLINE__NEWLINE_S to metodo je mogo\xc4\x8de dolo\xc4\x8diti velikosti kalcitnih (CaCO3) mineralov. Gre za dolo\xc4\x8danje najve\xc4\x8dje velikosti kalcitnih mineralov, ki se razlikuje pri razli\xc4\x8dnih vrstah marmorjev. Za dokimijski beli marmor se velikosti kalcitnih marmorjev gibljejo med pribli\xc5\xbeno 0,3\xc2\xa0mm in 2,1\xc2\xa0mm - najve\xc4\x8dja vrednost. V 70% vseh analiziranih primerov gredo vrednosti od 0,5\xc2\xa0mm do 1,6\xc2\xa0mm. Ti podatki uvr\xc5\xa1\xc4\x8dajo dokimijski beli marmor med drobnozrnate bele marmorje._NEWLINE__NEWLINE_Metoda je bila uporabljena za ugotavljanje vrste marmorja, iz katerega so bili izdelani dolo\xc4\x8deni izdelki. Primer tak\xc5\xa1ne analize so arhitekturni deli in marmorni okras Mavzoleja v Halikarnasu. Gre za znamenito grobnico v dana\xc5\xa1njem mestu Bodrum v Tur\xc4\x8diji, zgrajeno za Mavzola, satrapa Perzijskega imperija.\n_START_SECTION_\nKamnolomi\n_START_PARAGRAPH_\nKamnolomi dokimijskega belega marmorja so ozna\xc4\x8deni s \xc5\xa1tevilkami od III, V in VI. Drugo ime za kamnoloma III in V je kamnolom Cakir. Kamnolom VI, v katerem so lomili najkvalitetnej\xc5\xa1i beli marmor, je bil orientiran v smeri sever \xe2\x80\x93 jug in je le\xc5\xbeal pribli\xc5\xbeno 1\xc2\xa0km severovzhodno od velikega kamnoloma pavanozzetta Bacalake. Kamnolome so za\xc4\x8deli izkori\xc5\xa1\xc4\x8dati \xc5\xbee v 4. stoletju pr. n. \xc5\xa1t., mno\xc5\xbei\xc4\x8dno pa pod rimsko oblastjo konec 1. stoletja n. \xc5\xa1t. Delovali so tudi v bizantinski dobi, ve\xc4\x8dina pa jih je v rabi \xc5\xa1e danes._NEWLINE_Ti kamnolomi so bili v \xc4\x8dasu rimskih cesarjev v imperialni lasti, kar pomeni, da so bili v lasti rimskega imperija in da je dr\xc5\xbeavna oblast nadzorovala in urejala vse dejavnosti v zvezi s pridobivanjem marmorja v njih._NEWLINE_Zna\xc4\x8dilno je, da na blokih belega marmorja niso na\xc5\xa1li kamnose\xc5\xa1kih oznak, za razliko od bli\xc5\xbenjega Frigijskega marmorja, kjer jih je bilo mnogo. Prva faza obdelave marmorja se je za\xc4\x8dela \xc5\xbee v kamnolomih. Tukaj so bloke obklesali v pravilno obliko s pravilnimi robovi. Sledila je obdelava blokov do stopnje polizdelka \xe2\x80\x93 npr. v obrisih nakazan pokrov sarkofaga, ki so ga nato dokon\xc4\x8dno izdelali v delavnicah.\n_START_SECTION_\nDelavnice\n_START_PARAGRAPH_\nKamnose\xc5\xa1ke delavnice (latinsko: officinae), kjer so izdelovali izdelke iz belega marmorja, so se nahajale v Docimiumu. Med njimi in kamnolomi je potekalo tesno sodelovanje, saj so kamnoseki iz delavnic prevzeli izdelavo polizdelka v kamnolomu. Ni jasno, \xc4\x8de so bile delavnice, tako kot kamnolomi, pod imperialno kontrolo. Morda so bile prvotno v privatnih rokah, saj je bila v za\xc4\x8detku raz\xc5\xa1irjenost izdelkov predvsem lokalna, postopoma pa se je distribucija zelo raz\xc5\xa1irila, vse do Rima in glavnih mest na Zahodu. V njih je potekala, vsaj kar zadeva razne majhne kipce, serijska proizvodnja._NEWLINE_Delavnice so poizdelke iz kamnolomov popolnoma dokon\xc4\x8dale. Sicer so bili kiparji, tukaj gre predvsem za izdelovalce sarkofagov, lahko tudi potujo\xc4\x8di, ki so se poleg imen podpisali \xc5\xa1e Dokimeus.\n_START_SECTION_\nIzdelki\n_START_PARAGRAPH_\nV antiki so dokimenijski beli marmor uporabljali v prvi vrsti za sarkofage, nato kipe vseh velikosti in manj\xc5\xa1e arhitekturne dele. Tisti marmor, ki ni bil dovolj kakovosten za kiparstvo, so uporabljali pri gradnji. Izdelovali so hi\xc5\xa1ne zatrepe, jonske kapitele in baze podstavkov za kipe. V ve\xc4\x8djem obsegu so ga uporabili pri izdelavi scaenae frons v Severski obnovi gledali\xc5\xa1\xc4\x8da v Hierapoli._NEWLINE_Med kipi ve\xc4\x8djih dimenzij je veliko posnetkov klasi\xc4\x8dnih kipov, ki so jih verjetno naredili po ati\xc5\xa1kih kopijah. Ti se med drugim pojavljajo v anti\xc4\x8dnem mestu Halikarnas, ki je pribli\xc5\xbeno 100\xc2\xa0km oddaljen od Docimiuma; nekateri kosi pa so dosegli celo Tir._NEWLINE_Najznamenitej\xc5\xa1i izdelki so bili sarkofagi, ki so jih v Docimiumu izdelovali od za\xc4\x8detka 2. do konca 3. stoletja pr. n. \xc5\xa1t. Vrhunec njihove proizvodnje datira v sredino 2. stoletja. Izdelani so bili za trge v Mali Aziji, mnogo pa so jih izvozili na Apeninski polotok, zlasti v Rim. Zna\xc4\x8dilno je da gre pri sarkofagih iz Docimiuma za zdru\xc5\xbeitev klasi\xc4\x8dnih prvin in helenisti\xc4\x8dne tradicije, kmalu so postali slavni in so jih v drugih kamnolomih v regiji za\xc4\x8deli posnemati. V Docimiumu so najprej izdelovali girlandne sarkofage, ki so bili v za\xc4\x8detku 2. stoletja zelo priljubljeni. V drugi polovici 2. stoletja se je proizvodnja preusmerila k stebrnim ali arhitektonskim sarkofagom, od katerih je danes v Rimu in Mali Aziji ohranjenih okoli 400 primerkov. Stebrni sarkofagi so bili zelo kompleksno okra\xc5\xa1eni in nedvomno tudi zelo dragi._NEWLINE_Posebno poglavje predstavljajo \xc5\xa1tirje nedokon\xc4\x8dani pokrovi za stebrne sarkofage. Trije so bili najdeni v kamnolomih dokimijskega belega marmorja, \xc4\x8detrti se je ob odkritju nahajal v neposredni bli\xc5\xbeini kamnolomov, kamor je bil verjetno prenesen v kasnej\xc5\xa1em obdobju. Ti pokrovi so bili namenjeni za stebrne sarkofage in dokazujejo, da se je izdelava sarkofagov za\xc4\x8dela \xc5\xbee v kamnolomih. Razlog za za\xc4\x8detek proizvodnje sarkofagov v kamnolomih le\xc5\xbei v cenej\xc5\xa1em in la\xc5\xbejem transportu do delavnic, saj je bilo la\xc5\xbeje tovoriti poizdelke, kot pa cele bloke marmorja.\n_START_SECTION_\nTransport\n_START_PARAGRAPH_\nKer le\xc5\xbei Docimium v zaledju, so se pri transportu izdelkov na lokalna tr\xc5\xbei\xc5\xa1\xc4\x8da v Mali Aziji poslu\xc5\xbeevali kopenskih poti. Pri preva\xc5\xbeanju izdelkov, pri tem gre predvsem za sarkofage, v Rim, so jih vklju\xc4\x8dili v mre\xc5\xbeo za transport in distribucijo pavonazzetta.'